Source: http://www.druckeria.ro/tag/vali-calafeteanu/
Timestamp: 2020-08-08 05:44:33+00:00

Document:
vali calafeteanu Archives - Druckeria
Timișoara Saracens va aborda returul cu Rugby Calvisano la adăpostul unui avans de 13 puncte
Foto: Ewald Gruescu (facebook.com/rugbytimisoara)
Timișoara Saracens s-a impus astăzi, cu 36-23, în fața celor de la Rugby Calvisano, în duelul dintre campioanele României și Italiei, din manșa tur a barajului de calificare în grupele Challenge Cup. Bănățenii au reușit o primă oră de joc excepțională, amintind în multe momente de jocul cu o altă formație din Peninsulă, Rovigo, din prima fază preliminară, însă Burcea & co. au scăzut ritmul la final, iar vizitatorii au reușit să mai recupereze din handicap.
Deschiderea de scor a aparținut însă italienilor, care au punctat printr-un… român, Florin Vlaicu transformând o lovitură de pedeapsă în minutul 3. Replica timișorenilor a venit însă prompt, iar Vali Calafeteanu a restabilit egalitatea, din același procedeu, după doar două minute. Calvisano putea conduce din nou, însă Vlaicu a executat prea scurt o nouă penalitate, dintr-o poziție mult mai dificilă, în minutul 15. La cârma jocului s-a instalat, în schimb, Timișoara Saracens, care a reușit primul eseu al meciului un minut mai târziu, prin Shennan, însă Calafeteanu a ratat transformarea. Vlaicu a apropiat-o din nou pe Calvisano la două puncte, în minutul 21 (8-6), după care a început perioada de dominare copioasă a amfitrionilor.
În minutul 36, Paula Kinikinilau a reușit al doilea eseu al gazdelor, după un mol de margine, urcând scorul lza 13-6. Scorul primei reprize a fost stabilit chiar la ultima fază, Vali Calafeteanu transformând o lovitură de pedeapsă pentru 16-6.
Începutul reprizei secunde a fost de-a dreptul entuziasmant pentru publicul timișorean. În secunda 50 a mitanului secund, Fonovai Tangimana a culcat balonul în terenul de țintă italian, după o pasă a lui Kinikinilau, iar Calafeteanu a reușit prima transformare de eseu din acest joc: 23-6. În minutul 45, italienii au rămas în inferioritate numerică, iar timișorenii au profitat din plin de acest avantaj. Un minut mai târziu, Calafeteanu a urcat scorul la 26-6, dintr-o lovitură de pedeapsă, iar în minutul 48, Jack Umaga, proaspăt intrat în echipa timișoreană, a semnat al patrulea eseu al echipei sale, transformat de același Calafeteanu.
După 50 de minute de joc, Timișoara conducea campioana Italiei cu 33-6, o diferență mai mult decât confortabilă în perspectiva returului. În ultimele 20 de minute, bănățenii au făcut însă pasul înapoi, permițându-le peninsularilor să micșoreze semnificativ diferența. Mai întâi, în minutul 61, Giacomo de Santis a reușit primul eseu al lui Calvisano, însă Vlaicu n-a adus conversia de două puncte. În minutul 65, Vali Calafeteanu a transformat o nouă lovitură de pedeapsă, aducând ceea ce aveau să fie ultimele trei puncte ale Timișoarei din acest meci: 36-11. Până la final, italienii au mai reușit două eseuri, pe momente de neatenție ale defensivei bănățene, ambele prin aripa stângă, Marco Suzio (min. 68 și 71), primul fiind și transformat de Vlaicu.
Timișoara Saracens se impune cu 36-23, având astfel un avans de 13 puncte în perspectiva returului, care va avea loc peste două săptămâni, pe terenul campioanei Italiei.
Timișoara Saracens (antrenor Grainger Heikell): Conache, Shennan, Sefanaia, Kinikinilau, Tangimana, Rose, Calafeteanu, Militaru, Căpățână, Țăruș, Popârlan, Drenceanu, Ianuș, Lazăr, Burcea (C). Au mai intrat Rădoi, Taupaki, Mariș, Mureșan, Gorcioaia, Umaga și Lemnaru.
Rugby Calvisano (antrenor Massimo Brunello): Minozzi, De Santis, Castello, Vlaicu, Susio, Buscema, Raffaele, Panico, Morelli, Costanzo, Cavalieri, Zanetti, Belardo, Archetti, Tuivati. Au mai intrat Giovanchelli, Scarsini, Biancotti, Beccaris, Zdrilich, Giammarioli, Chiesa și De Jager,
Filed Under: Rugby, Stire de ultima ora Tagged With: calvisano, challenge cup, florin vlaicu, stephen shennan, timisoara saracens, vali calafeteanu
Calafeteanu (Timișoara Saracens), 17 puncte în victoria României din Portugalia
Naționala de rugby a României a pornit cu dreptul în noua ediție a Cupei Europei, reușind să se impună clar la Lisabona, 37-10 cu Portugalia. Mijlocașul la grămadă de la Timișoara Saracens, Valentin Calafeteanu, a pus serios umărul (mai bine zis, piciorul!) la succesul „stejarilor”, el reușind 17 puncte în acest joc, toate din lovituri de pedeapsă ori transformări, acțiuni la care a avut un procentaj de 100%.
Vali Calafeteanu le-a asigurat „stejarilor” un avans de 9 puncte în primul sfert de oră, el transformând trei lovituri de pedeapsă. România a început să ia viteză în minutul 21, atunci când Robert Dascălu a profitat de o eroare gravă a lusitanilor și a înscris primul eseu pentru tricolori, transformat cu siguranță de Calafeteanu. O singură modificare a tabelei în dreptul gazdelor în primul mitan, Pedro Avila trimițând balonul printre buturi din lovitură de pedeapsă. Scorul primei părți l-au stabilit însă „stejarii”, grație eseului reușit de Macovei, în minutul 37, și transformat de același Calafeteanu. 23-3 la pauză.
România s-a distanțat din nou în debutul reprizei secunde, prin încercarea semnată de Ionuț Botezatu, în minutul 48, Calafeteanu reușind și conversia de două puncte. Au urmat câteva minute de joc mai consistent din partea portughezilor, care au reușit singurul lor eseu în minutul 48, prin uvertura Nuno Costa, urmat de transformarea lui Pedro Avila. Până la final, „stejarii” au mai culcat o dată balonul în terenul de țintă al lusitanilor, în minutul 66, prin Adrian Apostol, eseu transformat de Calafeteanu, care a închis tabela la 37-10 în favoarea României.
Pe lângă Valentin Calafeteanu, din partea Timișoara Saracens a mai început în primul XV și Valentin Popârlan. Pe parcursul reprizei secunde au intrat și ceilalți doi jucători convocați de la deținătoarea Cupei României, Alexandru Țăruș și Stelian Burcea. Deși fusese anunțat în lot pentru această partidă, fostul fundaș al Timișoarei, Cătălin Fercu, nu s-a aflat astăzi la Lisabona, el fiind reținut în lotul lui Saracens pentru disputa de mâine, cu Exeter, din LV Cup, o competiție în care sunt angrenate cluburi din Anglia și Țara Galilor.
Următorul meci pentru România în Cupa Europei (fosta Cupă Europeană a Națiunilor) e programat sâmbăta viitoare, pe Cluj Arena, cu Spania.
Filed Under: Rugby, Stire de ultima ora Tagged With: cupa europei, lisabona, portugalia, romania, stejari, timisoara saracens, vali calafeteanu
Vali Calafeteanu a semnat toate punctele „lupilor” cu Newcastle Falcons
Bucharest Wolves a debutat cu un eșec la limită în noua ediție a AMLIN Challenge Cup, scor 12-13, pe teren propriu, cu englezii de la Newcastle Falcons. Selecționala românească a condus până spre finalul primei părți, grație a patru penalități consecutive transformate de Vali Calafeteanu, dar a sfârșit învinsă, după ce fundașul oaspeților, Tom Catterick, a reușit singurele puncte ale reprizei secunde.
Newcastle Falcons a început mai bine disputa de sâmbătă, de pe „Arcul de Triumf”, mijlocașul la deschidere Joel Hodgson trimițând printre bețe o lovitură de pedeapsă în minutul 2. Avantajul britanicilor n-a durat decât cinci minute, Vali Calafeteanu punând pe tabelă primele puncte ale „lupilor”, în minutul 5, tot dintr-o lovitură de pedeapsă. Precizia transformărilor lui „Cala” a făcut apoi ca Bucharest Wolves să-și ia un avantaj consistent, alte trei penalități transformate de proaspătul campion al României urcând scorul la 12-3. Vizitatorii au reușit eseul în ultimul minut al primei părți, prin centrul Adam Powell, transformat de Hodgson, astfel că scorul la pauză era stabilit la 12-10.
După o repriză secundă de luptă, englezii au reușit să facă diferența, cu patru minute înainte de final, prin Tom Catterick, care a transformat o lovitură de pedeapsă, aducând victoria formației din Newcastle.
În acest joc, au fost implicați nu mai puțin de nouă reprezentanți ai campioanei reconfirmate, RCM Timișoara. Galben-albaștrii au avut șapte titulari în selecționata „lupilor”: Fercu, Lemnaru, Kinikinilau, Calafeteanu, Căpățână, Popârlan, Burcea, pe parcurs mai intrând Turashvili și Țăruș.
Iată și formațiile utilizate sâmbătă de cele două combatante:
Bucharest Wolves: 15. Cătălin Fercu, 14. Mădălin Lemnaru, 13. Cătălin Dascălu, 12. Paula Kinikinilau, 11. Stephan Hihetah, 10. Valentin Calafeteanu, 9. Florin Surugiu, 1. Constantin Pristavița, 2. Eugen Căpățână, 3. Petru Tamba, 4. Johan Van Heerden, 5. Valentin Popârlan, 6. Daniel Ianuș, 7. Viorel Lucaci, 8. Stelian Burcea (C).
Au mai intrat 16. Otar Turashvili, 17. Alexandru Țăruș, 18. Vlad Bădălicescu, 19. Andrei Bucurescu, 20. Adrian Ion, 22. Csaba Gal, 23. Florin Vlaicu.
Newcastle Falcons: 15. Tom Catterick, 14. Ryan Shortland, 13. Adam Powell, 12. Alex Crockett (C), 11. Sean Brown, 10. Joel Hodgson, 9. Chris Pilgrim, 1. Rob Vickers, 2. George McGuigan, 3. Oliver Tomaszczyk, 4. Fraser McKenzie, 5. Sean Tomes, 6. Chris York, 7. Mark Wilson, 8. Harrison Collins
Au mai intrat 16. Kieran Brookes, 19. Dom Barrow, 20. James Fitzpatrick, 21. Warren Fury, 23. Noah Cato
Filed Under: Rugby Tagged With: amlin challenge cup, breaking, bucharest wolves, Druckeria, newcastle facons, RCM Timisoara, rugby timisoara, vali calafeteanu
RCM Timișoara își continuă recitalul și în play-off: 63-10 cu Farul
RCM Timișoara nu a avut nici cea mai mică emoție în a-și adjudeca victoria la meciul de debut din play-off, cu Farul Constanța. Elevii lui Chester Williams s-au impus cu 63-10, la capătul unui joc în care au marcat nu mai puțin de opt eseuri.
„Trebuie să ne asumăm statutul de favoriți”, spunea Chester Williams, înaintea debutului din play-off. Campioana en titre și-a respectat într-adevăr blazonul, reconfirmându-și forma de zile mari etalată în această vară.
Vali Calafeteanu a deschis „balul”, cu două lovituri de pedeapsă transformate în minutele 6 și 9, după care, în minutul 16, Sosene Anesi a adus primul eseu al galben-albaștrilor. Constănțenii au pus primele lor puncte pe tabelă în minutul 21, grație unei lovituri de pedeapsă transformată de Jantijes. Din acest moment, până la finalul primei reprize, timișorenii au mărit cadența, asigurându-și punctul bonus ofensiv încă din primele 40 de minute. Moala a culcat balonul în terenul de țintă al oaspeților în minutul 25, apoi în minutul 36 Kinikinilau și-a trecut și el în cont un eseu, pentru ca la ultima fază a primei reprize, să puncteze și Shennan, după o cursă superbă, de aproape 40 de metri.
Campionii nu și-au schimbat năravul nici în repriza secundă, în ciuda temperaturii din ce în ce mai ridicate. Vasile Rus a reușit eseul în minutul 50, după care Agiacai a semnat singura încercare a Farului. În ultimele 20 de minute, RCM Timișoara a mai punctat prin Kinikinilau, Morrison, un eseu de penalizare și o lovitură de pedeapsă transformată de Calafeteanu.
De altfel, demi-ul Timișoarei a fost desemnat cel mai bun jucător al întâlnirii, el transformând șapte din cele opt eseuri reușite de colegii săi, plus trei lovituri de pedeapsă. „Ne-am făcut treaba. Important e că am jucat așa cum ne-am propus, de la un capăt la celălalt al meciului. Vreau să felicit întreg grupul, sper să o ținem tot așa. S-a văzut că suntem în creștere. În sezonul regulat n-am reușit să le luăm punctul bonus celor de la Farul, iar astăzi am reușit acest lucru încă din prima repriză. E o victorie foarte importantă, pe care deja o lăsăm în urmă, ne gândim la meciul de săptămâna viitoare, cu Baia Mare”, a declarat Vali Calafeteanu.
Mulțumit de joc a fost și antrenorul Chester Williams, care a recunoscut că nu se aștepta la o asemenea diferență în meciul cu Farul. „Mi-am dorit să jucăm un rugby mai constructiv și mai eficient, asta ne-am propus astăzi. Nu mă așteptam ca diferența de scor să fie atât de mare. E îmbucurător pentru un antrenor să vadă că jucătorii săi se simt bine pe teren”, a declarat Chester Williams, care a profitat de ocazie pentru a transmite un mesaj cu ocazia Zilei Timișoarei: „Dedicăm această victorie orașului, deoarece astăzi, 3 august e Ziua Timișoarei. Vrem să le mulțumim tuturor timișorenilor nu doar pentru modul în care ne susțin, ci mai ales pentru ceea ce au făcut pentru orașul lor”.
RCM Timișoara a evoluat în meciul de astăzi, cu Farul, în următoarea formulă:
15. Cătălin Fercu, 14. Stephen Shennan, 13. Sosene Anesi, 12. Paula Kinikinilau, 11. Viliami Moala, 10. Jody Rose, 9. Valentin Calafeteanu, 1. Alexandru Țăruș, 2. Eugen Căpățână, 3. Horațiu Pungea, 4. Valentin Popârlan, 5. Marian Drenceanu, 6. Stelian Burcea (C), 7. Vasile Rus, 8. Lemeki Davu. Au mai intrat: 16. Otar Turashvili, 17. Gigi Militaru, 18. Dorin Lazăr, 19. Randall Morrison, 21 Jack Umaga, 22. Fonovai Tangimana, 23. Giorgi Khositashvili.
Filed Under: Rugby Tagged With: breaking, Chester Williams, Druckeria, farul constanta, play off rugby, RCM Timisoara, rugby timisoara, superliga cec bank, vali calafeteanu
Galop de sănătate pentru RCM Timișoara: 61-0 cu CSM București
Victorie fără drept de apel pentru RCM Timișoara în fața celor de la CSM București. Campionii și-au aliniat cea mai bună garnitură în disputa din această dimineață, cu fostul „All Black” Sosene Anesi în primul XV. A rezultat un joc fără istoric, în care galben-albaștrii au reușit 9 eseuri, pentru un scor final de 61-0.
Programarea cel puțin bizară a meciului dintre RCM Timișoara și CSM București – într-o dimineață de vineri, de la ora 10 – i-a privat pe mulți dintre iubitorii rugby-ului din oraș de un adevărat recital al băieților echipați în galben și albastru. Chiar dacă problema învingătoarei nu s-a pus nici măcar la încălzirea de dinaintea jocului, Chester Williams a apelat astăzi la toată artileria grea. Printre cei 15 ce au început partida, și Sosene Anesi, jucătorul cu cel mai impresionant CV al campioanei în exercițiu, utilizat pe postul de centru.
Iar fostului „All Black” nu i-au trebuit decât patru minute pentru a marca primul său eseu pe pământ românesc, transformat de Calafeteanu. Bucureștenii au încercat să nu pară bulversați de startul ca din tun al gazdelor, având două șanse de a reduce handicapul, însă Onofrei, iar apoi Ispir au irosit loviturile de pedeapsă de care au beneficiat. Din minutul 20 încolo, RCM Timișoara a apăsat până la podea pedala de accelerație, eseurile curgând unul după altul.
Fercu a făcut 12-0, Calafeteanu ratând însă transformarea. În minutul 27, a venit rândul lui Vasile Rus să culce balonul în terenul de țintă advers, după o fază pornită de Popârlan și continuată excelent de Căpățână. Două minute mai târziu, Fercu și-a trecut în cont „dubla”, pentru ca Vali Calafeteanu să închidă prima repriză la 33-0, după un eseu și o transformare în contul său.
Nici în partea secundă datele problemei nu au fost mult diferite. Calafeteanu s-a întrecut pe sine, marcând un al doilea eseu în acest meci, la cinci minute de la reluare, după care a părăsit terenul în aplauzele publicului. În minutul 59, Fercu a culcat pentru a treia oară balonul în terenul de țintă bucureștean, încercarea sa fiind transformată de Jack Umaga. Cinci minute mai târziu, surprinzătorul Lemeki Davu, tânărul fijian sosit în această vară la Timișoara, și-a trecut la rândul său primele puncte în cont, eseul său fiind apoi transformat de Conache. Tabela a fost închisă cu două minute înainte de final, după eseul căpitanului Stelian Burcea, transformat de același Conache.
O victorie mai mult decât confortabilă pentru campioni, cu punctul bonus asigurat încă din minutul 29. Cu această ocazie, RCM Timișoara urcă pe primul loc în clasamentul Superligii, profitând de etapa de pauză a Stelei, urmând a păstra fotoliul de lider indiferent de celelalte rezultate ale rundei a XII-a.
RCM Timișoara a învins astăzi în următoarea formulă:
Țăruș, Căpățână, Pungea, Popârlan, Drenceanu, Morrison, Rus, Burcea, Calafeteanu, Rose, Moala, Kinikinilau, Anesi, Shennan, Fercu. Au mai intrat Khositashvili, Lazăr, Samkharadze, Umaga, Militaru, Conache, L. Davu.
„Folosim fiecare meci ca pe un pas înainte către play-off. S-a văzut astăzi că și cei ce au intrat de pe bancă s-au integrat foarte bine în joc. Trebuie să muncim la fel de bine și în continuare, pentru a putea atinge 100% din potențial peste trei săptămâni, când va începe play-off-ul. Astăzi cred că am arătat cam 70% din ceea ce putem, am controlat extrem de autoritar jocul și sunt convins că dacă am fi dorit, am fi marcat și mai multe eseuri. Sunt mulțumit însă de stadiul în care ne aflăm, astăzi am dorit să exersăm mai mult grămada și molul rulant. Lemeki Davu nu a fost o surpriză pentru mine, de aceea l-am și adus, știam că e un jucător foarte bun, iar astăzi a demonstrat că poate fi o piesă de bază a Timișoarei”. (Chester Williams, antrenor RCM Timișoara)
„Despre meciul de astăzi n-ar fi prea multe de spus. Suntem o echipă tânără, în construcție, am pierdut șapte jucători de bază și ne-am propus să reconstruim echipa pentru campionatul viitor din juniorii pe care îi avem. Timișoara e o echipăă foarte bună, cu jucători de mare valoare, e campioana României și sper ca și anul acesta să fie la fel. Eu spun că le-am oferit astăzi o replică pe măsură, chiar dacă scorul poate nu a arătat acest lucru”. (Daniel Neaga, antrenor CSM București)
Vali Calafeteanu a marcat aproape o treime din puncte
Vali Calafeteanu a reușit astăzi unul din cele mai prolifice jocuri ale sale de când se află la Timișoara. Demi-ul campioanei a marcat două eseuri în victoria cu CSM București, plus cinci transformări, ce l-au adus la un total de 20 de puncte. În ciuda triumfului fără dubiu de astăzi, rugbystul Timișoarei rămâne cu picioarele pe pământ și spune că el și colegii săi mai au mult de lucrat pentru a ajunge la capacitate maximă în play-off.
„A fost un meci la îndemâna noastră. Scorul nu e atât de important, cât faptul că am rulat tot lotul, au intrat și băieții care au început de pe bancă. Suntem mulțumiți de joc, însă nu în totalitate. Mai avem multe de pus la punct, mai avem la dispoziție două meciuri, cu Dinamo și U Cluj, și sper din suflet ca la începutul play-off-ului să fim în formă maximă. E bine că n-am primit puncte, deși mai avem de lucrat la apărare, pentru că în play-off vor fi echipe apropiate valoric. Acolo nu ne mai permitem aceste erori pe care le-am făcut și astăzi, și la Constanța. Eu spun că suntem în creștere, iar acest lucru e îmbucurător”, a declarat Vali Calafeteanu, după meciul de astăzi.
Federația Română de Rugby l-a desemnat drept cel mai bun jucător al partidei pe Cătălin Fercu, fundașul lui RCM Timișoara contribuind astăzi cu trei eseuri.
Filed Under: Rugby Tagged With: breaking, chester wiulliams, CSM Bucuresti, daniel neaga, Druckeria, RCM Timisoara, rugby timisoara, superliga cec bank, vali calafeteanu

References: CSM 
 CSM 
 CSM 
 CSM 
 CSM 
 CSM